Informácia o organizačnom zabezpečení 
Konferencie ministrov poľnohospodárstva Stredoeurópskej iniciatívy (SEI) 
v dňoch 3. - 4. novembra 2005 v Sliači - Sielnici, Slovenskej republike

V rámci svojho pôsobenia v Stredoeurópskej iniciatíve Slovenská republika 1. januára 2005 prebrala predsedníctvo tohto medzinárodného regionálneho fóra. 

Vychádzajúc z tradícií v oblasti poľnohospodárstva, SR bude v dňoch 3. a 4. novembra 2005 v Sliači - Sielnici hostiť Konferenciu ministrov SEI, na ktorej sa zúčastnia ministri poľnohospodárstva a experti členských krajín SEI. 

Hlavnou témou ministerskej konferencie je „Trvalo udržateľný rozvoj poľnohospodárstva – výmena know-how“, čím Slovenská republika tematicky nadviazala 
na Slovinské predsedníctvo v roku 2004, kde témou ministerskej konferencie bolo „Šírenie know-how a podchytenie pokroku v modernom poľnohospodárstve“. Téma konferencie je v súlade so schválenými prioritami slovenského predsedníctva SEI.

Konferencii ministrov bude bezprostredne predchádzať (3. novembra 2005) stretnutie expertov SEI, ktorí zasadnú v troch pracovných skupinách. Pracovná skupina pre potraviny bude zameraná na trvalo udržateľný rozvoj – bezpečnosť potravín a výživu obyvateľstva, Pracovná skupina pre environmentálne a vidiecke aktivity bude venovaná zachovaniu poľnohospodárskych činností vo vidieckych a znevýhodnených oblastiach, podpore environmentálnych činností chrániacich životné prostredie a udržiavaniu environmentálnych hodnôt a Pracovná skupina pre lesníctvo bude orientovaná na trvalo udržateľné obhospodarovanie lesov v stredoeurópskom priestore.

V rámci expertného stretnutia bude Slovenská republika prezentovať výsledky konferencie SEI „Kontrola obchodnej kvality a zdravotnej bezpečnosti čerstvého ovocia a zeleniny – rozdiely a podobnosti medzi krajinami SEI“, ktorá sa konala 15. – 16. septembra 2005 v Mojmírovciach, Slovenskej republike a svojou nadväznosťou na školenie inšpektorov v oblasti kontroly kvality čerstvého ovocia a zeleniny podľa noriem OECD je príkladom odovzdávania skúseností tým krajinám SEI, ktoré nie sú členmi OECD. Očakáva sa, že expertné stretnutie bude svojim obsahom odrážať hlavné línie v politike trvalo udržateľného rozvoja poľnohospodárstva na regionálnej (SEI, EU) ako aj na globálnej úrovni (FAO). Jeho závery budú prezentované na ministerskej konferencii z pohľadu možností odovzdávania skúseností v rámci SEI spolu s príspevkami vedúcich jednotlivých delegácií a FAO a budú slúžiť ako vstupný dokument k formulácii záverov ministerskej konferencie.

Financovanie Konferencie ministrov poľnohospodárstva SEI

Výdavky súvisiace so zabezpečením Konferencie ministrov poľnohospodárstva SEI budú hradené z  prostriedkov rozpočtovej kapitoly MP SR na rok 2005.

Program 

2. november 2005	príchod expertov do Slovenskej republiky
3. november 2005	stretnutie expertov SEI príchod ministrov SEI do Slovenskej republiky, neformálny program
4. november 2005	Konferencia ministrov poľnohospodárstva SEI 
	„Trvalo udržateľný rozvoj poľnohospodárstva – výmena know-how“

Príloha
Predbežný program:

Konferencia ministrov poľnohospodárstva
Stredoeurópskej iniciatívy

1.	Miesto a termín konania: 
Sliač - Sielnica, Slovenská republika, v dňoch 3. a 4. novembra 2005

2.	Účastnícke krajiny: 
Členské krajiny SEI - Albánsko, Bielorusko, Bosna a Hercegovina, Bulharsko, Česká republika, Chorvátsko, Macedónsko, Maďarsko, Moldavsko, Poľsko, Rakúsko, Rumunsko, Slovensko, Slovinsko, Srbsko a Čierna Hora, Taliansko a Ukrajina

3. 	Program:

Predbežný program Expertného stretnutia:

2. november 2005

individuálny príchod expertov 
ubytovanie v hoteli Kaskády, Sliač-Sielnica

3. november 2005

9:00	registrácia
9:45	oficiálne otvorenie Expertného stretnutia SEI p. Mariánom Radošovským, štátnym tajomníkom MP SR a zástupcom sekretariátu SEI 
10:00 – 12:30	prezentácia národných príspevkov v 3 paralelných pracovných skupinách; 
	diskusia
	prestávka na kávu
12:30 – 14:00	formulovanie záverov za jednotlivé pracovné skupiny
14:00 – 15:00	obed
15:00 – 17:00	prezentovanie záverov za jednotlivé pracovné skupiny
17:00 – 18:45	individuálny program
18:45	odchod autobusom na Zvolenský zámok 
19:00	recepcia na Zvolenskom zámku podávaná p. Zsoltom Simonom, ministrom pôdohospodárstva SR spojená s prehliadkou zámku a kultúrnym programom (spoločne s programom ministerskej konferencie)

4. november 2005

alternatíva A. 
odchod expertov 

prípadne podľa záujmu 

alternatíva B. 
9:00	odchod autobusom na exkurziu potravinárskych podnikov (mliekarenský sektor a výroba medu)
13:00	návrat do hotela, koniec oficiálneho programu

Predbežný program ministerskej konferencie:

3. november 2005
doobeda	príchod ministrov 
	ubytovanie v hoteli Kaskády, Sliač-Sielnica
	privítanie p. Zsoltom Simonom, ministrom pôdohospodárstva SR 
	neformálne bilaterálne stretnutia (podľa záujmu)
12:00 – 13:30	obed 
13:45	odchod autobusom na exkurziu potravinárskych podnikov (mliekarenský sektor a výroba medu)
18:15	návrat na hotel
18:45	odchod autobusom na Zvolenský zámok
19:00	recepcia podávaná p. Zsoltom Simonom, ministrom pôdohospodárstva SR spojená s prehliadkou zámku a kultúrnym programom (spoločný program s expertmi)

4. november 2005
8:45	registrácia
9:15	oficiálne otvorenie Konferencie ministrov poľnohospodárstva SEI 
p. Zsoltom Simonom, ministrom pôdohospodárstva SR a veľvyslancom 
p. Haraldom Kreidom, generálnym riaditeľom SEI
9:30 – 13:00	prezentácia záverov expertného stretnutia
	prezentácia národných príspevkov na tému „Trvalo udržateľný rozvoj poľnohospodárstva – výmena know-how“
	diskusia
	prestávka na kávu a občerstvenie
13:15 – 13:30	spoločné fotografovanie
13:30 – 14:00	tlačová konferencia
14:00 – 15:00	slávnostný obed podávaný ministrom p. Zsoltom Simonom, pôdohospodárstva SR
15:00	odchod delegácií